b'\n_START_ARTICLE_\nK\xc3\xb6yli\xc3\xb6n kirkko\n_START_SECTION_\nRakentaminen ja muutokset\n_START_PARAGRAPH_\nK\xc3\xb6yli\xc3\xb6n kirkon on suunnitellut ruotsalainen mestari Gustaf Adolf Wiman. Samojen suunnitelmien mukaan on tehty my\xc3\xb6s Ruotsissa Taalainmaalla Ludvikassa sijaitseva Ludvika Ulrikan kirkko. Molempien rakentamista tuki Ludvikassa vaikuttanut Cedercreutzin aatelissuku, jonka omistukseen Kirkkosaaren K\xc3\xb6yli\xc3\xb6nkartano oli tullut 1740-luvun lopulla.  _NEWLINE_Vuosina 1888\xe2\x80\x931890 tehdyss\xc3\xa4 korjauksessa kirkkoa muutettiin perusteellisesti Sebastian Gripenbergin suunnitelmien mukaan. Julkisivusta tuli uusgoottista tyyli\xc3\xa4 edustava ja sakaristosta satulakattoinen. Tuolloin valmistui my\xc3\xb6s p\xc3\xa4\xc3\xa4tytorni. Tulipalo tuhosi kirkon sis\xc3\xa4tiloja 1978. Kirkon alttaritaulu on tuntemattoman taiteilijan mahdollisesti Italiassa maalaama \xe2\x80\x9dRistiinnaulattu\xe2\x80\x9d._NEWLINE_Kirkon lattian alle on haudattu kuningas Kustaa III:n 24-vuotiaana kuollut henkivartija Gr\xc3\xbcner. H\xc3\xa4n kuoli K\xc3\xb6yli\xc3\xb6n Kuninkaanl\xc3\xa4hteell\xc3\xa4 toisen henkivartijan kanssa k\xc3\xa4ym\xc3\xa4ss\xc3\xa4\xc3\xa4n kaksintaistelussa vuonna 1755 kuninkaan Suomen vierailun yhteydess\xc3\xa4._NEWLINE_K\xc3\xb6yli\xc3\xb6n kirkko, Kirkkosaari ja sielt\xc3\xa4 kirkonkyl\xc3\xa4\xc3\xa4n johtava koivukuja kuuluvat Museoviraston m\xc3\xa4\xc3\xa4rittelemiin Valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin._NEWLINE_Kirkon sankarihautausmaan muistomerkki on paljastettu 1950 ja sen on suunnitellut arkkitehti Arvid Tollet.\n_START_SECTION_\nSeurakunnan historiaa\n_START_PARAGRAPH_\nPiispa Henrikin surmavirren mukaan talonpoika Lalli tappoi Piispa Henrikin K\xc3\xb6yli\xc3\xb6nj\xc3\xa4rven j\xc3\xa4\xc3\xa4ll\xc3\xa4 vuonna 1156 niin sanotun ensimm\xc3\xa4isen ristiretken j\xc3\xa4lkeen. Sen muistoksi j\xc3\xa4rvess\xc3\xa4 sijaitsevalle Kirkkokarille rakennettiin luultavasti jo 1300-luvulla kappeli, joka perim\xc3\xa4tiedon mukaan j\xc3\xa4i k\xc3\xa4yt\xc3\xb6st\xc3\xa4 nykyisen kirkon valmistuttua. Varmuudella K\xc3\xb6yli\xc3\xb6ss\xc3\xa4 on sijainnut kirkko vuonna 1378, jolloin sinne haudattiin tuntemattomaksi j\xc3\xa4\xc3\xa4nyt pappi._NEWLINE_K\xc3\xb6yli\xc3\xb6 perustettiin Kokem\xc3\xa4en kappeliseurakunnaksi vuonna 1445 ja itsen\xc3\xa4iseksi seurakunnaksi se erotettiin 1587. Jo 1500-luvun alussa Kirkkosaareen oli tarkoitus rakentaa kivikirkko, mutta hankkeesta totetutui vain sakaristo. T\xc3\xa4m\xc3\xa4n ns. K\xc3\xb6yli\xc3\xb6n kivisakariston j\xc3\xa4\xc3\xa4nteiden arvellaan sijaitsevan nykyisen kirkon pohjoispuolella K\xc3\xb6yli\xc3\xb6nkartanon puistossa. Ensimm\xc3\xa4inen varmasti tunnettu puukirkko saareen valmistui vuonna 1640. Se tuhoutui salamaniskusta syttyneess\xc3\xa4 tulipalossa 1751, jonka j\xc3\xa4lkeen rakennettiin K\xc3\xb6yli\xc3\xb6n nykyinen kirkko.\n_START_SECTION_\nPapinportaat\n_START_PARAGRAPH_\n\xe2\x80\x9dPapinportaat\xe2\x80\x9d ovat massiviiset kiviset portaat, jotka johtavat K\xc3\xb6yli\xc3\xb6nj\xc3\xa4rven rannasta rantat\xc3\xb6rm\xc3\xa4\xc3\xa4 pitkin yl\xc3\xb6s kirkkomaalle. Ne ovat olleet paikoillaan jo ainakin nykyist\xc3\xa4 kirkkoa rakennettaessa 1750-luvun alussa. Nimens\xc3\xa4 portaat ovat saaneet niit\xc3\xa4 aikoinaan k\xc3\xa4ytt\xc3\xa4neist\xc3\xa4 kirkkoherroista, jotka asuivat mantereen puolella ja kulkivat portaita pitkin matkallaan kirkkoon.'